recursal/SuperWikiNEXT-32B huggingface dataset:
**Steinan studentby** er en studentby i Trondheim. Til tross for hva navnet skulle tilsi, ligger studentbyen i Vestlia, et kort stykke vest for Steinan-området. Steinan studentby tilhører Studentsamskipnaden i Trondheim (SiT) og blei oppført på begynnelsen av 90-tallet. Studentbyen består av 30 småhus og to blokker, samt et aktivitetshus og et treningsrom som kan benyttes av beboerne. I området mellom småhusa finnes det en volleyballbane der studenter ofte møtes i sommermånedene.

Steinan studentby er mindre sentrumsnært enn de andre studentbyene og har dessuten færre bussforbindelser. Campus Dragvoll ligger imidlertid bare 2 km unna, og det er kort vei til det populære turterrenget i den skogslendte Strindamarka. En Bunnpris-butikk ligger nærmest vegg i vegg med studentbyen, og 1 km i retning sentrum ligger Nardocenteret der det blant annet finnes legekontor, apotek, restaurant, frisørsalong, bakeri, kiosk og en Coop Mega-butikk.

Eksterne lenker
---------------

* Steinan studentby Arkivert 12. august 2016 hos Wayback Machine. sit.no
**Hårtap** (*alopecia androgenitica*) er vanligvis forårsaket av gentiske forutsetninger og kalles *androgenetisk alopeci*, på norsk *mannlig hårtap*. Oversettelsen er svært mangelfull ettersom slikt hårtap rammer både kvinner og menn.

Svært mange menn får hårtap av denne typen og det kan variere når prosessen starter. Det sies at hårtapet starter allerede før 20 års alder hos 5% av den mannlige befolkningen.

Androgenetisk alopeci skyldes en genetisk bestemt følsomhet overfor androgener. Denne forårsaker danning av økte mengder dihydrotestosteron fra testosteron lokalt i hårfolliklene. Hårfollikler i områder som er utsatt for hårtap, har flere androgenreseptorer, og er dermed mer følsomme. I andre områder vil hårfolliklene være mer motstandsdyktige.

Mannlig hårtap er så vanlig at det ikke er definert som sykdom, selv om opplevelsen av hårtap kan være svært tung for den enkelte. Mange er sterkt motivert for behandling av hårtapet. Mannlig skallethet har vært marked for kvakksalveri, også i våre dager. Behandling med dokumentert effekt har tidligere vært fraværende, men det finnes i dag en rekke alternative behandlingsformer.

* Dutasteride
* Finasterid
* Laserterapi
* Ketoconazol
* Minoxidil
* Tropisk kaffein
* PRP (Platelet-rich plasma)

Andre former for alopecia
-------------------------

Hårtap finnes i flere former. Alopecia areata betegner *flekkvis håravfall*, alopecia totalis betyr at all hårvekst på hodet stopper opp og alopecia universalis innebærer hårtap over hele kroppen.

Referanser
----------

1. ↑  «To av tre bestselgere mot hårtap får stryk». *TV 2*. 29. april 2017.
2. ↑  «Effect of caffeine and testosterone on the proliferation of human hair follicles in vitro». *Int. J. Dermatol*. 46 (1): 27–35. 2007. PMID 17214716. doi:10.1111/j.1365-4632.2007.03119.x. Arkivert fra originalen 15. desember 2018. Besøkt 11. desember 2008.  «Arkivert kopi». Arkivert fra originalen 15. desember 2018. Besøkt 11. desember 2008.
3. ↑  Gentile, Pietro; Garcovich, Simone; Bielli, Alessandra; Scioli, Maria Giovanna; Orlandi, Augusto; Cervelli, Valerio (23. september 2015). «The Effect of Platelet-Rich Plasma in Hair Regrowth: A Randomized Placebo-Controlled Trial». *Stem Cells Translational Medicine*. 11. 4: 1317–1323. ISSN 2157-6564. PMC 4622412 Åpent tilgjengelig. PMID 26400925. doi:10.5966/sctm.2015-0107. Besøkt 26. april 2021.

|  |  |
| --- | --- |
| Oppslagsverk/autoritetsdata | Encyclopædia Britannica
 |
**SINTRAN III** var et sanntids-, mangeoperasjons-, flerbruker- operativsystem brukt på Norsk Data datamaskiner fra 1974. Ulikt sine forgjengere SINTRAN og SINTRAN II, var dette fullstendig skrevet av Norsk Data. SINTRAN III var skrevet i programmeringsspråket *NORD Programming Language*.

SINTRAN III var primært et kommandolinjebasert operativsystem selv om flere *skall* kunne installeres for striktere brukerkontroll hvorav *USER-ENVIRONMENT* var det mest populære.

En av de smarte løsningene var muligheten til å forkorte kommandoer og filnavn mellom bindestreker, for eksempel da du skrev «LIST-FILES» ville den stilt deg flere spørsmål, for eksempel opplisting, hvor mange oppføringer per liste, hvilke typer oppføringer og lignende. Dette kunne overkjøres ved å skrive «LI-FI ,,n,» noe som forkorter «LIST-FILES» og hopper over alle følgende spørsmål. En kunne altså referere til filer på eksempelvis følgende måte med editoren PED; «PED H-W:» som refererer til «HELLO--WORLD:SYMB» dersom dette var den eneste filen med H i navnet, hvilket som helst antall tegn, en bindestrek, en W, hvilket som helst antall tegn, og hvilken som helst filending.

Dette førte til langt færre tastetrykk og tillot en fin læringskurve for brukerne, fra komplette og selv-forklarende kommandoer som «LIST-ALL-FILES» til «L-A-F» for de mer avanserte brukerne.

I dag har SINTRAN for det meste forsvunnet som et operativsystem og det finnes kun svært få referanser til det. Det var dog en jobb-kontrollør eller et «batch»-språk tilgjengelig kalt JEC som antatt står for «Job Execution Controller». Denne kunne brukes til å sette opp «batch»-jobber for å kompilere COBOL programmer og lignende.

Se også
-------

* SINTRAN
* SINTRAN II

Eksterne lenker
---------------

* NODAF's guide for bruk av SINTRAN
***Code Name: The Cleaner*** er en amerikansk action/komedie fra 2007 med Cedric the Entertainer, Lucy Liu, Callu Keith Rennie og Nicollette Sheridan i hovedrollene.

Handling
--------

Etter at han våkner opp ved siden av et lik og en koffert full av penger, men med hukommelsestap, begynner Jake Rogers (Cedric the Entertainer) å tro at han er en hemmelig agent. Som et resultat av dette havner han midt oppe i en farlig statlig konspirasjon. Selv om han ikke vet det selv har han en viktig informasjonsbit som kan avsløre at både CIA og FBI er involvert i ulovlige våpenhandler. Jake møter Diane (Nicollette Sheridan), som forteller at hun er kona hans. Hun tar ham med til en doktor for å få sjekket ham, og der overhører Jake at Diane og doktorene diskuterer hvordan de skal få tilbake hukommelsen hans. Doktoren foreslår et seksuelt scenario, og Jake stikker av med kofferten med pengene i en Mercedes. Han møter Gina (Lucy Liu), en agent som er involvert i saken, og hun hjelper ham, og blir etter hvert forelsket i ham. Hun forteller at Jake arbeider som vaktmester i den hemmelige organisasjonen D.A.R.T, men han tror ikke på henne.

Rolleliste
----------

| Skuespiller | Rolle |
| --- | --- |
| Cedric the Entertainer | Jake Rodgers |
| Lucy Liu | Gina |
| Nicollette Sheridan | Diane |
| Mark Dacascos | Eric Hauck |
| Callum Keith Rennie | Shaw |
| Will Patton | Riley |

Kritikk
-------

Filmen fikk dårlige kritikker, og har en samlet vurdering på bare 4% på Rotten Tomatoes.com. Filmen feilet i kinosalene, og spilte bare inn like over 9 millioner amerikanske dollar, godt under filmens budsjett på over 20 millioner.

Filmen ble også nominert til Razzie-prisen for «Dårligste kvinnelige birolle» (Nicollette Sheridan) under den 28. Razzie-utdelingen, men den «tapte» for Eddie Murphy i *Norbit*.

Eksterne lenker
---------------

* Offisielt nettsted Rediger på Wikidata
* (en) *Code Name: The Cleaner* på Internet Movie Database Rediger på Wikidata

* (no) *Code Name: The Cleaner* hos Filmfront Rediger på Wikidata

* (da) *Code Name: The Cleaner* i Danmark Nationale Filminstitut Rediger på Wikidata

* (en) *Code Name: The Cleaner* på AllMovie Rediger på Wikidata

* (fr) *Code Name: The Cleaner* på Allociné Rediger på Wikidata

* (nl) *Code Name: The Cleaner* på MovieMeter Rediger på Wikidata

* (en) *Code Name: The Cleaner* på Turner Classic Movies Rediger på Wikidata

* (en) *Code Name: The Cleaner* på American Film Institute Rediger på Wikidata

* (en) *Code Name: The Cleaner* på Rotten Tomatoes Rediger på Wikidata

* (en) *Code Name: The Cleaner* på Metacritic Rediger på Wikidata
* Offisiell filmtrailer

|  |  |
| --- | --- |
|  | (en) Wikiquote: Code Name: The Cleaner – sitater |
**Samvel Sergeyi Shahramanyan**, født 1. desember 1978, er en politiker fra den de facto selvstyrte utbryterrepublikken Artsakh (tidligere Nagorno-Karabakh) som har vært president siden 10. september 2023. Han har tidligere vært statsråd for ungdom, sport og turisme, og han er også generalmajor i Artsakhs forsvarsstyrker. Han etterfulgte Davit Ishkhanyan som president.

Politisk karriere
-----------------

Shahramanyan er en nær alliert av Artsakhs tidligere president Bako Sahakyan. Da Sahakyan var president (fra 2007 til 2020) var Shahramanyan sjef for Atrsakhs nasjonale sikkerhetstjeneste. Den 29. august 2023 kunngjorde president Arayik Harutyunyan at han ville gå av og tjenestegjøre i Artsakhs milits. Den 31. august gikk han av sammen med statsminister Gurgen Nersisyan. Før han gikk av utnevnte Harutunyan Samvel Shahramanyan til ny statsminister med vide fullmakter.

Den 6. september 2023 ble Shahramanyan nominert til presidentkandidat av tre av opposisjonspartiene i parlamentet, Justispartiet, Den armenske revolusjonære føderasjon, og Artsakhs demokratiske parti. Senere ble hans kandidatur også støttet av det største partiet, Fritt fedreland – UCA-alliansen. Ved presidentvalget, som ble foretatt i parlamentet som indirekte valg 9. september, ble Shahramanyan som eneste kandidat valgt med 22 mot 1 stemme.

Referanser
----------

1. ↑  «Minister of State Samvel Shahramanyan is presidential candidate of 4 of 5 forces in Karabakh legislature». news.am. 7. september 2023.
2. ↑  «BREAKING: Nagorno-Karabakh President mulls resigning and joining militia». Armenpress. 29. august 2023.
3. ↑  Avetisyan, Ani (31. august 2023). «Arayik Harutyunyan resigns as president of Nagorno-Karabakh». OC Media.
4. ↑  «Four factions of Nagorno-Karabakh Parliament nominated Samvel Shahramanian as presidential candidate». www.1lurer.am. 6. september 2023.
5. ↑  «Three opposition factions of Artsakh nominate Samvel Shahramanyan as a presidential candidate». Alphanews. 6. september 2023.
6. ↑  «Minister of State Samvel Shahramanyan is presidential candidate of 4 of 5 forces in Karabakh legislature». news.am. 7. september 2023.
7. ↑  «Artsakh parliament elects Samvel Shahramanyan as president». Arka. 9. september 2023.
**President pro tempore i USAs senat**, iblant forkortet **president pro tem**, er det nest høyeste embetet i USAs senat og det høyeste embetet blant senatorene. I USAs grunnlov heter det at USAs visepresident er Senatets formelle president, selv om visepresidenten sjelden deltar i senatets arbeid, og bare stemmer i tilfeller med stemmelikhet. 

Ved visepresidentens fravær er *President pro tempore* senatets leder. President pro tempore velges av Senatet og er vanligvis den eldste senatoren hos flertallspartiet. I praksis er visepresidentens og President pro tempores oppgaver med møteledelse delegert til yngre senatorer. Den reelle makten i senatet ligger hos gruppelederen i flertallspartiet.

President pro tempore er den tredje i rekken til å overta som president, etter visepresidenten og *speaker* i representantenes hus.

Den nåværende president pro tempore er senator Patty Murray fra Washington som tiltrådte embetet 3. januar 2023.

Referanser
----------

1. ↑  ; besøksdato: 11. mai 2020; sitat: ...since 1890, with a single exception, each president pro tempore has served until he retired, died, or had the misfortune to see his party lose its majority..

Eksterne lenker
---------------

* (en) Offisielt nettsted Rediger på Wikidata

* (en) Presidents pro tempore of the United States Senate – kategori av bilder, video eller lyd på Commons Rediger på Wikidata

| * v
* d
* r
USAs kongress |
| --- |
| Representantenes hus | 
* Nåværende medlemmer
* Speaker i Representantenes hus

 |
| Senatet | 
* Nåværende senatorer
* Senatets president
* President pro tempore i Senatet

 |
| Relatert | 
* Liste over USAs kongresser
* United States Capitol

 |
| (117. ← 118. → 119.) |
**Chrystalief** (født 6. april 1975) er en norsk musiker, låtskriver og produsent. Debut-singelen «Papa You Know» ble utgitt i 1999 på indie-labelen Supernova. «Papa You Know» var en mid-tempo-sang med massive falsett-vokal arrangement, synther, gitarer og tekstmessig spirituell tematikk. Hans andre singel «Fly With The Boys» ble blant annet brukt i den populære serien på TV-Norge, *Tufte I.L.* Debutalbumet «The O.K. Club» ble utgitt i 2001.

Etter flere års indre stridigheter mellom eierne i Supernova brøt Chrystalief tilsutt med plateselskapet, og fortsatte å jobbe videre med nytt materiale. Singelen «Firebird» og EP-en «King» ble utgitt på hans egen label Rocklegion Music.

Utgivelser
----------

### Album

1. *The O.K. Club* (2001) – som Peter Chrystalief
2. *King* (EP) (2007) – som Chrystalief

### Singler

* «Papa You Know» (1999)
* «Fly With The Boys»
* «The Magic Happens...One Time»
* «Firebird»

### Som låtskriver

* «Shine» – Kristin Frogner
* «Friends For Life» – Kristin Frogner

### Som musiker

* «S.O.S.» – (som gitarist for bandet Girl Happy)

Eksterne lenker
---------------

* Hjemmeside
* NRK musikk-leksikon
* Chrystalief nettmøte Dagbladet
**Soupe identitaire** («identitetssuppe»), eller **soupe gauloise** («gallisk suppe»), er ei suppe basert på svinekjøtt som blei delt ut til fattige i de franskspråklige delene av Europa. Suppa skapte kontroverser i Frankrike og i Belgia, og blei gjenstand for flere runder i rettsvesenet.

Suppa blei delt ut av den frivillige organisasjonen Solidarité des Français, ei gruppe med sterke band til den høyreradikale organisasjonen Bloc Identitaire. Suppeutdelinga begynte i 2003, og var opprinnelig basert i Paris. Seinere spredte det seg til andre franske byer som Strasbourg og Nice, samt til Belgia. De fleste stedene var også et lite glass vin og litt ost eller en dessert inkludert, men for å få disse tinga måtte mottageren også spise suppa.

Muslimske pressgrupper og venstreorienterte antirasistiske organisasjoner som *Mouvement contre le racisme et pour l'amitié entre les peuples* begynte snart å motarbeide suppeutdelinga, og politiet i Paris og Strassbourg stengte derfor suppekjøkkena. Begrunnelsen var at suppa skal ha vært rasistisk, siden muslimer og jøder velger å ikke spise svin.

Gruppa som sto bak utdelinga mente at svinesuppe hadde lange tradisjoner i Frankrike, og at de delte ut suppe til alle som ville ha. De avviste derfor alle påstander om rasisme, og gikk rettens vei for å få lov til å dele ut suppa. I første rettsinstans vant gruppa, og suppeutdelinga fikk fortsette. Det franske innenriksdepartementet anka imidlertid saka, og i *Conseil d'Etat* blei dommen omgjort. Den sosialistiske ordføreren i Paris, Bertrand Delanoë, var glad for avgjørelsen, og mente svinesuppe var "diskriminerende". Lignende uttalelser kom fra Strasbourg-ordfører Fabienne Keller, som mente utdelinga hadde rasemessige undertoner.

Solidarité des Français har ikke akseptert dommen, og har signalisert at de vil ta den videre til Den europeiske menneskerettsdomstolen. Odile Bonnivard, talsperson for gruppa, uttalte at det var en lei tendens i Frankrike til å prioritere utenforståendes behov framfor behovene til franskmenn med hennes egen kultur. Suppeutdelerne har fått støtte fra Front nationals Bruno Gollnisch. Gollnisch mener at folk må få lov til å hjelpe dem de selv vil, og karakteriserer forbudet som avslørende for myndighetenes fremmedgjøring fra det franske folk.

Eksterne lenker
---------------

* "French crackdown on 'racist soup'" – BBC News
* "Pig soup off menu for Paris homeless" - Financial Times
* "French court bans right wing soup" – Al Jazeera
* "In France, a meal of intolerance" - International Herald Tribune
**Barbara Clegg** er en britisk skuespillerinne og manusforfatter.

Hun begynte å spille i teater før hun gikk over til film og TV med roller i *Emergency Ward 10* og *The Dream Maker* (også kjent som *It's All Happening*). Hun begynte deretter å skrive manus og bidro med sju stykker til såpeoperaen *Coronation Street*. Hun skrev også for blant annet *Crossroads* og hørespillet basert på boken *The Chrysalids*, som ble sendt i 1981.

Samme år ble hun spurt om hun kunne bidra med ideer til TV-serien *Doctor Who*. Hun laget et utkast kalt *The Enlighteners*. Daværende manusredaktør Eric Saward valgte å bruke historien som siste del av en trilogi, kjent som *The Black Guardian Trilogy*, som handler om skurken Black Guardian. Deler av historien ble derfor omskrevet til å passe inn i trilogien og omdøpt til *Enlightenment*. Clegg ble dermed første kvinne som skrev et manus for *Doctor Who*.

Eksterne lenker
---------------

* Biografi hos On Target
* (en) Barbara Clegg på Internet Movie Database Rediger på Wikidata

* (en) Barbara Clegg hos The Movie Database Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** LCCN **·** ISNI **·** Discogs
 |
**Trones og Sentrum** er en administrativ bydel i Sandnes kommune. Bydelen har 8 127 innbyggere per 1. januar 2014 og et areal på 2,5 km². Den består av området og valgkretsen Trones i tillegg til Sandnes sentrum. Bydelen inkluderer de mest sentrale og historierike deler av byen – den opprinnelige bosetningen og bybebyggelsen på Norestraen, store industriområder og kaier langs fjorden, og fortsettelsen av den første veksten i sentrum og på Trones.

På Trones ligger Sandnes idrettspark, like ved parkområdet Gisketjern. Her ligger også Giskehallen, Giske ungdomsskole og Sandnes videregående skole. Barneskole for bydelen er Trones skole.

Referanser
----------

1. ↑  «Sandnes kommune - Sandnes i tall». Arkivert fra originalen 25. november 2014. Besøkt 25.11.2014.

| * v
* d
* r
Bydeler i Sandnes |
| --- |
|  | Austrått **·** Bogafjell  **·** Figgjo **·** Ganddal **·** Hana **·** Høle **·** Lura **·** Malmheim **·** Riska **·** Sandved **·** Soma **·** Stangeland **·** Sviland **·** Trones og Sentrum | Norges flagg |
**Seokguram** er en grotte og et eremittbosted til templet Bulguksa i Sør-Korea. Det ligger øst for tempelområdet på Tohamfjellet. I 1995 ble Seokguram satt sammen med Bulguksa opp på UNESCOs verdensarvsliste.

Grotten sies å ha ble laget av Gin Daeseong i 751, men forble temmelig ukjent. Seokguram er ikke omtalt før på begynnelsen av 1700-tallet og ble oppdaget i veldig dårlig stand i begynnelsen av 1900-tallet. Japans regjering gjennomførte restaureringsarbeid tre ganger, men fikk problem med fuktigheten. Etter andre verdenskrig, ble Seokguram neglisjert fram til 1960-tallet da president Park Chung-hee startet et restaureringsprosjekt.

Seokguram er en helligdom i granitt med en sittende Buddhastatue i hovedkammeret. I inngangskammeret er det Bodhisattvastatuer. Grottene ble laget rundt disse statuene for å beskytte dem mot været. Taket i Seokguramgrotten er dekort med halvmåner og midten av taket er dekorert med en lotusblomst. Mange mennesker kommer til eller nær Seokguram for å nyte av soloppgangen, som her anses å være spesielt vakker.

På grunn av det store antallet renoveringer som er blitt utført i årenes løp og det faktum at templet var forlatt i en lang tid er mange detaljer omdiskutert blant forskere, slik som det eksakte utseendet på den opprinnelige grotten, byggverkene i Bulguksa eller formen på vannføringen (som ikke lenger eksisterer) foran templet.

Eksterne lenker
---------------

* (en) National Heritage - Seokguram
* (en) UNESCO World Heritage Centre - Seokguram Grotto and Bulguksa Temple


| * v
* d
* r
Verdensarvsteder i Sør-Korea (liste) |
| --- |
|  | 
* Grottetempelet i Seokguram og Bulguksatempelet (1995)
* Haeinsatempelet, oppbevaringssted for Tripitaka Koreana (1995)
* Jongmyohelligdommen (1995)
* Changdeokgungpalasset (1997)
* Hwaesongfestningen (1997)
* Steindyssene i Gochang, Hwasun og Ganghwa (2000)
* Gyeongju (2000)
* Vulkanøya Jeju (2007)
* Joseondynastiets kongegraver (2009)
* Folkemuseene Hahoe og Yangdong (2010)

Årstallene angir når stedet ble tatt opp på verdensarvlisten
 | Sør-Koreas flagg |
| Kategori:Verdensarven i Sør-Korea |

Portal: Korea

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF
 |
**Dave Ewing** (født 10. mai 1929 i Logierait i Perthshire, død juli 1999) var en skotsk fotballspiller som spilte i forsvaret til Manchester City og Crewe Alexandra, og i en kort periode også var manager for Hibernian.

Ewing ble født i Logierait i mai 1929. Han ble oppdaget da han spilte for Luncarty Juniors av Manchester City, og han signerte for Manchester-laget den 10. juni 1949. Det gikk imidlertid fire år før han fikk sin førstelagsdebut mot Manchester United den 3. januar 1953. I alt fikk han 279 ligakamper for City, og han scoret ett mål.

Ewing spilte i FA-cupfinalen i både 1955 og 1956. Newcastle United slo City 3–1 i 1955, men året etter var Ewing på vinnerlaget mot Birmingham City. City vant 3–1 i en kamp som er blitt berømt på grunn av heltedåden til keeper Bert Trautmann, som fortsatte å spille til tross for brukket nakke (det var ikke lov med innbyttere på den tiden). Klareringer i siste liten var en viktig del av hans spill, men ved enkelte anledninger virket de mot sin hensikt, og hans ti selvmål er fortsatt rekord for Manchester City.

Hans tid som spiller for City sluttet da han meldte overgang til Crewe Alexandra på slutten av 1961–1962-sesongen, og han spilte i to sesonger for laget fra Cheshire. I alt spilte Ewing 48 ligakamper for Crewe, før han avsluttet spillerkarrieren med Ashton United fra sommeren 1964. Han spilte én sesong for Ashton i Midlands League, før han la skoene på hylla for godt.

Ewing vendte deretter tilbake til Manchester City som trener, før han dro videre i 1970, og trente vekselsvis Sheffield Wednesday, Bradford City og Crystal Palace, mens han i 1970 ble manager for det skotske laget Hibernian i løpet av 1970–1971-sesongen. Men det var hos City, der Ewing returnerte i 1973, at han hadde størst innflytelse som trener, og han ledet klubbens reservelag til deres aller første Central League-tittel og var med å føre flere talentfulle unggutter over til Citys førstelag.

Ewing var en spiller uten kompromisser og med sterk tilstedeværelse i kampene, ikke minst på grunn av høylytte kommentarer underveis. Ewing døde i en alder av 70 år i 1999.

I 1960-årene eide han også en jernvarehandel i Reddish i Stockport.

Medaljer
--------

* FA-cupvinner med Manchester City FC i 1956

Referanser
----------

1. ↑  Penney, Ian (1995). *The Maine Road Encyclopedia*. Edinburgh: Mainstream. s. 65. ISBN 1-85158-710-1.
2. ↑  Wallace, Dave (2007). *Century City – Manchester City Football Club 1957/58*. Leigh: King of the Kippax. s. 206. ISBN 978-0-9557056-0-1.
3. ↑  Brandon, Derek (1978). *A–Z of Manchester Football: 100 Years of Rivalry*. London: Boondoggle. s. 75.

Eksterne lenker
---------------

* Newcastle Fans profile
* Short biography
**Tahani al-Gebali**  (arabisk: تهاني الجبالي‎; 1950–2022) var en egyptisk dommer som var visepresident før Egypts høyeste konstitusjonsdomstol (Høyesterett). I 2003 ble hun utnevnt til dette embede av president Hosni Mubarak, og ble den første kvinne i dommerembede i Egypt. Hun forble den eneste, til det i 2007 ble utnevnt 32 andre egypiske kvinner til dommerstillinger.

Liv og virke
------------

Hun stammet fra enkle familiekår fra guvernementet Gharbia. I 1968 begynte hun på sine juridiske studier i Kairo. Al-Gebali arbeidet i 30 år som advokat, og representerte da også arbeidere etter brødopprøret i 1977 og tok på seg langvarige skilsmissesaker. Før hun ble kalt til dommer, var hun aktiv i arbeid for kvinners rettigheter. Hun hadde også diplom i islamsk rett.

Etter revolusjonen i 2011 forble hun i embetet, til tross for kritikk i løpet av de første månedene av den nye president i Mohamed Morsis tid – han tillot hennes motstandere å utøve ekstra-parlamentarisk press for at Høyesterett skulle validere en grunnlovstekst vedtatt av Den egyptiske folkeforsamlingen med et fundamentalistisk flertall og motarbeidet av de «liberale» eller i det minste antifundamentalistiske elementer som fordømte de strukturelle modifikasjoner krevd av det muslimske brorskap som behersket flertall i parlamentet, også uten å medregne de temmelig nærstående salafistene i al-Nur-partiet.

Hun var president i «Ligaen mot rasisme og sionisme». 

I juli 2012 skrev *The New York Times* at Tahani al-Gebali rådet Det øverste militærrådet til ikke å avgi styringsmyndighet til den sivile sektor innen en konstitusjon var blitt utarbeidet. Dommer al-Gebali nektet for dette, og truet med å saksøke avisen.

Al-Gebali døde av covid-19 den 9. januar 2022, i en alder av 71 år.

Referanser
----------

1. ↑   Egypt Today, www.egypttoday.com, besøkt 13. januar 2022[Hentet fra Wikidata]
2. ↑  Hirschl, Ran (2010). *Constitutional Theocracy*. Harvard University Press. s. 94. ISBN 978-0-674-04819-5.
3. ↑  die tageszeitung 20. august 2007, s. 4, *Die Nachfolgerin der Göttin Maat*
4. ↑  Kirkpatrick, David D. (4. juli 2012). «Judge Helped Egypt’s Military to Cement Power». *The New York Times*. Besøkt 15. juli 2012.
5. ↑  «New York Times fabricated interview, says Egyptian judge». *Egypt Independent*. 4. juli 2012. Besøkt 15. juli 2012.
6. ↑  Mohammed al-Shennawi (7. juli 2012). «Egyptian judge to sue NY Times». *Arabstoday*. Besøkt 15. juli 2012. [*død lenke*]
7. ↑  وفاة أول قاضية مصرية متأثرة بإصابتها بكورونا
Pewterbiter
**Pewter** (av engelsk *pewter*; uttales *pjˈu:tə*, *pjuter*) er en formbar metallegering ofte brukt til bordbestikk, osv. Legeringen består hovedsakelig av tinn (85–90 %), med det resterende bestående av 10–15 % bly, eller av 2–8 % antimon, 1,5–7 % kobber, samt noe vismut. Sølv kan også brukes i legeringen. Kobber og antimon brukes som herdere, mens bly er vanlig i dårligere grader av pewter, som har en blåaktig fargetone. Metallegeringen har et lavt smeltepunkt, rundt 170–230 °C, avhengig av den nøyaktige metallblandingen.

Etymologi
---------

Norsk gaffelhåndtak i *pewter*; de tre motivene er henholdsvis fra topp til bunn: Olav den hellige, hans menn, og et vikingskip.
«Pewter» kommer av engelsk *pewter*. Den engelske formen er antagelig en variant av ordet *spelter*, et begrep brukt om sinklegeringer (og opprinnelig på folkemunne et navn på sink).

Historie og bruk
----------------

Pewter ble først brukt rundt starten på bronsealderen i Det nære østen. Det eldste stykke pewter funnet er fra en egyptisk grav fra 1450 f.Kr.

Pewter var brukt i oldtiden av egyptere, og senere av romerne, og begynte å bli utbredt brukt i Europa i middelalderen, fram til de forskjellige utviklingene innen keramikk- og glassproduksjon på 1700- og 1800-tallet. Pewtergjenstander finnes ofte i kirker. Pewter var det fremste servisemateriale fram til porselenproduksjonen overtok; masseproduksjon av keramikk-, porselen- og glassvarer har erstattet pewter i dagligdags bruk. Pewtervarer blir fortsatt produsert, hovedsakelig som dekorative gjenstander. Pewter ble også brukt rundt Øst-Asia. Selv om visse gjenstander fortsatt eksisterer, er romerske pewter sjeldent.

Bildegalleri
------------

* Tallerken av pewterTallerken av pewter
* Vase av pewterVase av pewter

Se også
-------

* Britanniametall

Referanser
----------

1. ↑  Pewter. (2009, 14. februar). I Store norske leksikon. Hentet 3. januar 2017 fra .
2. ↑  Campbell 2006, s. 207.
3. ↑  Skeat 1893, s. 438–439.
4. ↑  Hull 1992, s. 4.
5. ↑  What is pewter? - The Pewter Society
6. ↑  A Roman Pewter Hoard from Appleford, Berks. by David Brown
7. ↑  Government Auctions UK

Litteratur
----------

* Skeat, Walter William (1893), *An etymological dictionary of the English language* (2. utgave), Clarendon Press,  .
* Campbell, Gordon (2006), *The Grove encyclopedia of decorative arts* (illustrated utgave), Oxford University Press, ISBN 978-0-19-518948-3,  .
* Hull, Charles (1992), *Pewter*, Osprey Publishing, ISBN 978-0-7478-0152-8,  .

Eksterne lenker
---------------

* PewterBank

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** LCCN **·** BNF **·** BNF (data)
 |
**Galvanisk korrosjon** er korrosjon hvor anoden og katoden er på forskjellige steder. Korrosjonen oppfører seg ofte på en måte som virker ulogisk for folk flest, og det kan gi dramatiske effekter. Fordi galvanisk korrosjon kan opptre på et avgrenset område, kan skaden på dette stedet fort bli veldig stor.

Galvanisk korrosjon kan sammenlignes med et batteri, man kan i teorien bruke korrosjonen til å produsere strøm. Det betyr at forutsetningene for galvanisk korrosjon er de samme som forutsetningene for et galvanisk element: Vi må ha en anode og en katode, de må være i elektrisk kontakt, og de må stå i samme vannløsning. Galvanisk korrosjon kan skje når det er kontakt mellom to metaller av ulik edelhet.

Reaksjon
--------

Anodereaksjonen er et metall som oksiderer, dvs. det korroderer og går i oppløsning. Det er alltid det minst edle metallet som korroderer. Anodereaksjonen produserer elektroner, og med mindre disse elektronene kan transporteres vekk og forbrukes vil det raskt skapes en negativ spenning som hindrer videre korrosjon.

Katoden lages av det edleste metallet. Katodereaksjonen forbruker elektroner, og de typiske katodereaksjonene er reduksjon av oksygen, eller reduksjon av H+-ioner til hydrogengass.

Uten katodereaksjon blir det ingen anode, og følgelig heller ingen korrosjon. Dermed er det også katodereaksjonen som bestemmer hvor fort korrosjonen skjer. Hydrogenreaksjonen kan skje nesten ubegrenset så lenge [H+] er høy nok, men oksygenreduksjonen forutsetter tilgang på oksygen. Stor katode betyr økt korrosjonshastighet. 

Selv et liten anode vil ikke begrense korrosjonshastigheten, det vil bare avgrense området korrosjonen skjer. En stor katode og en liten anode kan gi stor og lokal korrosjon, og er den farligste situasjonen. Stor anode og liten katode er normalt ufarlig.

Korrosjonsbeskyttelse
---------------------

Galvanisk korrosjon kan også brukes til å beskytte mot korrosjon. Fordi all korrosjon skjer på det mest uedle metallet, kan man bevisst feste på en bit uedelt metall. Denne blir en offeranode, som hindrer det edlere metallet vi vil beskytte i å korrodere.

Eksempel
--------

Sink er mindre edelt metall enn stål og blir ofte brukt som anodisk beskyttelse (en offeranode). Et godt og vanlig eksempel på galvanisk korrosjon er også messingdeler som er i kontakt med varmtvannsrør i et hus. Sinkanoder er også meget utbredt blant båtfolket.

Referanser
----------

1. ↑  Callister, William D. Jr. Fundamentals of Materials Science and Engineering, fifth edition (2001), ISBN 0-471-39551-X

|  |  |
| --- | --- |
| Oppslagsverk/autoritetsdata | Store norske leksikon **·** GND
 |
| Slaget ved Nowy Dwór |
| --- |
| Konflikt: Karl X Gustavs polske krig |
| Slagtegning av Erik Dahlbergh |
| 

|  |  |
| --- | --- |
| Dato | 20. september til 30. september 1655 |
| Sted | Nowy Dwór Mazowiecki |
| Resultat | Svensk seier |

 |
| Stridende parter |
| Sveriges flagg Sverige |  Polske masurere |
| Kommandanter og ledere |
| Sveriges flagg Gustaf Otto Stenbock |  Jan Kazimierz Krasiński |
| Styrker |
| 8 000 soldater | 8 000 soldater |
| Tap |
| 5 soldater døde | 300 soldater døde |

**Slaget ved Nowy Dwór** fant sted fra 20. september til 30. september 1655 og var et feltslag mellom styrkene til det polsk-litauiske samveldet under ledelse av Jan Kazimierz Krasinski og de svenske styrkene under ledelse av Gustaf Otto Stenbock. Det endte med svensk seier.

Bakgrunn
--------

Den 8. september 1655 kom de svenske styrkene til kong Karl X Gustav inn i Warszawa. Byen var forlatt av Jan Kazimierz den 18. august. Samtidig samlet masoviske folk seg i landsbyen Mogilno nær Zakroczym for å bekjempe inntrengerne. De ble ledet av Jan Kazimierz Krasinski. Svenske styrker, inkludert Jämtlands fältjägarregemente og Norrlands dragonregemente, ble sendt fra Warszawa for å treffe polakkene, og de bestemte seg for å krysse Narew nær Nowy Dwór Mazowiecki (datidens landsby Modlin).

Slaget
------

Den 21. september nærmet svenskene seg Nowy Dwór. De polske styrkene hadde plassert seg på en forhøyning (30 moh.) som ligger der elva Narew møter Wisła. Svenske tropper inntok Nowy Dwór og begynte å bygge en bro over Wisła. Kommandanten Gustaf Otto Stenbock var klar over at de polske motstanderne tidligere hadde kapitulert uten kamp, og derfor oppfordret han polakkene til å overgi seg. Forslaget ble avvist 28. september. Så begynte en skuddveksling, og det svenske artilleriet hadde en fordel. De ble dekket av kanonild, og svenske ryttere krysset elva og fortsatte å bygge broa.

Om morgenen 30. september krysset Stenbocks hær elva og angrep de polske posisjonene. Slaget fant sted i området hvor dagens Modlin ligger. Svenskene tvang masurerne til å trekke seg nordover. De var raske til å forflytte seg, og dette reddet mange. Svenskene var trege og lite moblile. Det polske tapet omfattet 300 drepte soldater.

På neste dag gikk polakkene til motangrep, men uten å lykkes.

Bildegalleri
------------

* Modlin – hvor elvene Narew og Wisła møtesModlin – hvor elvene Narew og Wisła møtes

Etterspill
----------

Den svenske seieren åpnet veien mot storhertugdømmet Litauen og Livonia. I de påfølgende måneder ble det bygget en festning, kalt Bugskansen – Bug er en elv som renner ut i elven Narew. Militærleiren hadde en firtakket stjerneform og var hovedforsyningsdepotet for den svenske hæren under slaget ved Warszawa.

I begynnelsen av det 19. århundre ble Modlin festning bygget der Bugskansen stod, og det er ikke noe igjen av festningen.

Kilder
------

* Leszek Podhorodecki, Rapier i koncerz, Warszawa 1985, ISBN 83-05-11452-X, str. 261-262
* Potop
**Louis Pierre Vieillot** (født 10. mai 1748 i Yvetot i Normandie, død 1831) var en fransk ornitolog.

Vieillot var en av de første ornitologene som studerte fjærdraktsforandringer. Han var også en av de første som studerte *levende* fugler, ikke bare skinn. Et stort antall fuglearter ble beskrevet av Viellot for første gang, først og fremst slike som han støtte på i sin tid i Karibia og Nord-Amerika.

Vieillot ble født i Yvetôt. Han arbeidet i det nåværende Haiti, men ble tvunget til å flykte til USA under den franske revolusjon. Han vendte tilbake til Frankrike, der han skrev *Histoire naturelle et générale des colibris, oiseaux-mouches, jacamars et promerops* (1802) med Jean Baptiste Audebert og *Ornithologie Française* (1823-30). Han bidrog også til *Nouveau Dictionaire d'Histoire Naturelle* (1803-19). Han antas å ha dødd fattig i Rouen.

Referanser
----------

1. ↑   Autorités BnF, data.bnf.fr, besøkt 10. oktober 2015[Hentet fra Wikidata]
2. ↑   Social Networks and Archival Context, oppført som Louis Jean Pierre Vieillot, SNAC Ark-ID w68s4z7g, besøkt 9. oktober 2017[Hentet fra Wikidata]

Kilder
------

* Paul Henry Oehser (1948). «Louis Jean Pierre Vieillot (1748–1831)» (PDF). *The Auk, bind 65, nummer 4*. s. 568–576. Arkivert fra originalen (PDF) 16. juli 2012. Besøkt 5. november 2012.

|  |  |
| --- | --- |
| Oppslagsverk/autoritetsdata | Deutsche Biographie **·** VIAF **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NLA **·** NDL **·** BNE **·** CiNii
 |
**Ivar Waldemar Brogger**, opprinnelig **Brøgger**, (1880–1963) var en norsk-amerikansk ingeniør og oppfinner. Han tok patent på en varsellampe for olje på biler i 1928 og på retningslys i 1933, fordi han var «lei av å holde hånden ut av bilvinduet».

Liv og virke
------------

Han vokste opp i Ålesund. Faren, Ivar Waldemar Brøgger sr. var overrettssakfører og byens ordfører. Eldstebroren Kristian Fredrik Brøgger fulgte i farens fotspor. Moren Cecilie, født Hanssen, kom fra en handelsfamilie. Hennes morbror, Ivars grandonkel, var Ole Andreas Devold.

Ivar Brøgger gikk teknisk høyskole i Hannover i Tyskland og ble diplomingeniør innen elektroteknikk i 1905. Senere samme år utvandret han til USA.

Han arbeidet i mange år for konsern som Weston Electrical Instruments Works og Edison-Splitdorf Radio Corporation i Newark i New Jersey. Han forbedret flere elektriske måleinstrumenter, som så ble patentert og satt i produksjon. Han utviklet også testutstyr for oppfinneren Lee De Forest.

I 1918 etablerte Ivar og hans bror Arne Brøgger en fabrikk for amperemetere og hodetelefoner til radio. Ivar var teknisk leder, og Arne, som hadde drevet forretninger i Oslo og New York, var merkantil leder. I 1923 ble Arne Brøgger disponent for Kings Bay Kull Company i Ålesund. Brødrenes fabrikk i Newark måtte stenge året etter, som følge av nedgangstidene.

Ivar Brogger var senere sjefingeniør ved DeJur-Amsco Corporation i Long Island City. Han utviklet en rekke lettere instrumenter for det amerikanske forsvaret til bruk i fly og skip. Han ble pensjonist i 1945, men ble i høy alder brukt som teknisk konsulent.

Han var gift med Louise Gjetnes (1883–1969) fra Ålesund. De fikk tre barn.

Referanser
----------

1. 1 2   Digitalarkivet, «Ministerialbok for Ålesund prestegjeld 1878–1885 (1501P)», type referanse kirkebok, besøkt 22. september 2023[Hentet fra Wikidata]
2. 1 2   The New York Times, side(r) 27, type referanse nekrolog, utgitt 22. april 1963[Hentet fra Wikidata]
3. 1 2 3 4 5  «Ivar W. Brogger, Inventor, 82, Dies; Patented Auto Directional Signal Lights in 1933». *The New York Times* **(engelsk)**: 27. 22. april 1963.
4. 1 2 3 4 5  Brøgger, Anton Wilhelm (1931). *Slekten Brøgger: med oplysninger om familiene Bader, Bjerring, Breda, Lem, Lie, Siewers, Ursin*. Oslo. s. 34–37.
5. ↑  «Bergen politikammer / politidistrikt, Emigrasjonsprotokoller, nr. 1-23: Emigranter over Bergen 1874–1930». Digitalarkivet. Besøkt 22. september 2023.

|  |  |
| --- | --- |
| Oppslagsverk/autoritetsdata | Prabook
 |
**Kristine Nøstmo** (født 8. juni 1993) er en norsk tidligere fotballspiller fra Malvik i Trøndelag. Hun var keeper for toppserielaget Rosenborg, tildigere Trondheims-Ørn, hvor hun spilte fra 2012 til 2021. I debutsesongen i Toppserien skåret hun 1 mål mot Vålerenga. Hun har vært innom aldersbestemte landslag for Norge og debuterte også for A-landslaget i 2017.

Nøstmo er kjent for å være god med ballen i beina. Noe av årsaken til dette er nok at hun var utespiller helt fram til hun var 18 år. Under sitt besøk i den trønderske breddefotball-podkasten "Ball i hatt" Arkivert 5. juli 2019 hos Wayback Machine. i juni 2019 kunne hun avsløre at hun begynte som keeper etter å ha fått et gnagsår på trening for sin tidligere klubb Malvik. 

Nøstmo ble rangert som nummer 341 på listen over de tusen beste idrettsutøverne i Trøndelag i avisa *Nidaros* sin kåring i 2022.

Referanser
----------

1. ↑   FBref, FBref spiller-ID 284da720[Hentet fra Wikidata]
2. ↑   Soccerdonna, oppført som Kristine Nöstmo, Soccerdonna spiller-ID 15241[Hentet fra Wikidata]
3. ↑  «Kristine Nøstmo - Profil». *fotball.no - Norges Fotballforbund* **(norsk)**. Besøkt 5. juli 2019.
4. ↑  Nidaros: Trøndersk idretts adelskalender 2022 (krever abonnement)

Eksterne lenker
---------------

* (no) Kristine Nøstmo – Norges Fotballforbund Rediger på Wikidata

* (de) Kristine Nøstmo – Soccerdonna Rediger på Wikidata

* (en) Kristine Nøstmo – FBref Rediger på Wikidata
* Profil på Trondheims-Ørns hjemmeside
**Kapitalstruktur** er sammensetningen av kapitalinstrumenter som finansierer en organisasjons eiendeler. En organisasjon er i hovedsak finansiert av en blanding av egenkapital og fremmedkapital. Fremmedkapital blir også referert til som gjeld. Egenkapital og fremmedkapital utgjør sammen passiva-siden av et selskaps balanse.

Noen organisasjoner benytter også såkalt «hybridkapital». Dette er kapital som noen av egenskapene til både egenkapital og fremmedkapital og følgelig er vanskelig å plassere under den ene eller den andre kategorien.

Kapitalstrukturen fremstilles i absolutte verdier i en organisasjons balanse. Men for å kunne sammenligne med andre og med tidligere år så brukes ofte forholdstall. Flere forholdstall brukes, men de mest brukte er soliditet og gjeldsgrad og fremmedkapital/egenkapital forholdet.

I Norge bokføres kapitalstrukturposter i kontoklasse 2 i henhold til den frivillige standardiserte kontoplanen NS 4102.

Analyse av optimal kapitalstruktur
----------------------------------

Systematiske studier av kapitalstruktur søker å forstå hvordan endringer i kapitalstruktur kan være verdiskaping og derigjennom endre verdien av et foretak. Utfordringen er å identifisere hvilke faktorer og friksjoner som særlig avgjørende for bedrifters beslutninger om kapitalstruktur. Franco Modigliani og Merton Miller publiserte en banebrytende artikkel i 1958. I den artikkelen viste de at dersom kapitalmarkeder hadde vært friksjonsløse og konkurransen i disse markedene hadde vært perfekt, så ville verdien av et foretak vært uavhengig av forholdet mellom egenkapital og gjeld. De viste også at friksjonsløse kapitalmarkeder og perfekt konkurranse er det naturlige analytiske utgangspunktet for å identifisere hvilke friksjoner og avvik fra perfekt konkurranse som er de viktigste for et foretaks kapitalstruktur. 

To eksempler på markedsfriksjoner som betydning for selskapers verdi og for valg av kapitalstruktur er:

* Selskapsskatt betales av overskudd etter at renter til fremmedkapitalen (lån) er betalt. Fordi fremmedkapital (lån) og egenkapital (aksjer) behandles skattemessig forskjellig, vil verdien av et selskap øke med høyere belåningsgrad.
* Konkurs er kostbart. Det er store kostnader knyttet til advokater, etc. Høy belåningsgrad øker sannsynligheten for konkurs. På grunn av konkurskostnader vil den forventede verdien av et selskap falle med høyere belåningsgrad.

Se også
-------

* Hakkeordensteorien

Referanser
----------

1. ↑  Berk, Jonathan; DeMarzo, Peter (2011). *Corporate Finance* **(engelsk)** (2 utg.). Pearson. s. 455. ISBN 9780132453226. CS1-vedlikehold: Flere navn: forfatterliste (link)
2. ↑  Franco Modigliani og Merton H. Miller (1958). «The Cost of Capital, Corporation Finance and the Theory of Investment». *The American Economic Review* **(engelsk)**. 48 (3): 261-297.

|  |  |
| --- | --- |
| Oppslagsverk/autoritetsdata | Store Danske Encyklopædi **·** Encyclopædia Britannica **·** GND
 |
**Sulitjelma og Omegn Turistforening** (SOT) dekker kommunene Fauske og Sørfold. Foreningen har ca. 370 medlemmer. SOT har totalt 7 hytter som er tilgjengelig for medlemmene og andre i Sulitjemlafjellene. I tillegg har SOT merket et større antall km turstier i området.
Sulitjelma og Omegn Turistforening er en del av Den Norske Turistforening

Historie
--------

Fjelltur i Sulitjelmafjellene i mars 1953 med Vágŋatjåhkkå i bakgrunnen. Foto: Gerhard Haubold.
Opprinnelig var det Bodø og Omegns Turistforening turistforening som drev med turer i Sulitjelmafjellene. Med gruvedriften som Sulitjelma gruber stod bak kom det mange mennesker til tettstedet Sulitjelma som ble interessert i de gode turmulighetene.

Sulitjelma turistforening ble stiftet den 14. mars 1937 på et stiftelsesmøte på «Losjelokalet» i Sulitjelma. Sigurd Olsen var initiativtageren bak turistforeningen. Det hele hadde startet med en våkenatt da en av hans sønner var på fjelltur fra Sulitjelma til Saltdal en natt med snøstorm. Ideen om en turistforening med hytter i fjellet og oppmerkede løyper hadde tatt form, og Sigurd Olsen var initativtager for etableringen. Til stiftelsesmøtet hadde rundt 40 personer møtt frem og under debatten var det enighet om at det var mange oppgaver å løse for en slik forening. Opprinnelig var foreningens navn «Sulitjelma turistforening» og Sigurd Olsen var første formann. Ved oppstarten var medlemstallet 80, og ved slutten av året var antallet kommet opp i 100. Medlemskontingenten var 2 kroner for ordinære medlemmer og 1 krone for arbeidsløse.

Det var ingen tilfeldighet at oppstartmøtet var rett før påske, og de fire første tiltakene den nyopprettede foreningen gjennomførte på to uker var:

* Skikjelke på tre hytter
* Førstehjelpskrin med utstyr kjøpt hos legen ansatt hos Sulitjelma gruber
* Innkjøp av kart og avvikling av kurs i bruk av kart og kompass for 14 deltagere
* Forespørsel til Værvarslinga for Nord-Norge om varsel for påsken i Sulitjelma.

I årene som fulgte ble det arbeidet med å få finanser og bygget flere hytter, bruer og båter ble ordnet og flere ruter ble merket.

Hytter
------

Sulitjelma og Omegn Turistforening har følgende hytter:

* Balvasshytta
* Calalveshytta
* Coarvihytta (Tjorvihytta)
* Lomihytta
* Muorkihytta
* Ny-Sulitjelma fjellstue
* Sorjushytta

Under andre verdenskrig ble flere av hyttene benyttet av SS for patrulijering for å stanse flyktninger til Sverige. Grenselosene greide imidlertid å gjennomskue vaktavløsningene og tidspunktene for patruljene, slik at de som flyktet kunne komme seg velberget de få kilometrene over riksgrensen til Sverige. Turistforeningen fikk for øvrig beltalt for oppholdene i hyttene etter takst, mens de selv ikke fikk bruke hyttene.

Referanser
----------

1. 1 2 3 4  Marit Sigvang med flere:*Sulitjelma og Omegn Turistforening - 75 år - 1937-2012. Sulitjelma og Omegn Turistforening 2012*
**Nils Røstadstuen** (født 5. juni 1918 på Biri, død 4. mai 1978) var en norsk lokalpolitiker som representerte Arbeiderpartiet. Han var ordfører i Biri kommune fra 1952 til 1964 og var ordfører for Gjøvik kommune fra 1967 til sin død i 1978.

Yrkesbakgrunn
-------------

Røstadstuen drev i yngre år som gårdsarbeider, først på Biri og deretter på Bøverbru i Vestre Toten kommune. Deretter fikk han jobb i Statens vegvesen, hvor han blant annet arbeidet i pukkverket samtidig som han var ordfører. Han ble etter hvert ansatt i ligningsvesenet og fra 1. januar 1972 var han politiker på heltid.

Politisk virke
--------------

Røstadstuen ble i 1930-årene med i Arbeidernes Ungdomsfylking (AUF) og i 1938 ble han med i styret i Biri Arbeiderlag på vegne av ungdomsorganisasjonen. I 1948 ble han leder av Biri Arbeiderparti. Ved sammenslåingen av Vestoppland og Gudbrandsdal Arbeiderparti ble han Oppland Aps første nestleder.
Røstadstuen satt i felleskomiteen som utredet sammenslåingen av kommunene Gjøvik, Vardal, Biri og Snertingdal til en kommune. Felleskomiteen ble opprettet i 1959. Allerede i 1948 ble han valgt inn i herredsstyret i Biri, og deretter ordfører. Han var varaordfører i Gjøvik fra 1964 til 1967 og etter det ordfører for Gjøvik fra 1968. I løpet av disse årene var han også medlem av Oppland fylkesting i 24 år og åtte av dem som medlem av fylkesutvalget. Videre var han med som styremedlem i Norges Herredsforbund, forløperen til kommunenes interesseorganisasjon KS.

Privatliv
---------

Nils Røstadstuen var gift med Karin og sammen fikk de to døtre, Åse og Bjørg. Røstadstuen døde av kreft og ble begravet fra Biri kirke 10. mai 1978.

Referanser
----------

1. 1 2 3   Slekt og Datas Gravminnebase, «Minneside basert på bilder og gravminnedata for Nils Røstadstuen, (05.juni 1918 - 04.mai 1978).», besøkt 24. september 2023[Hentet fra Wikidata]
2. 1 2 3   Digitalarkivet, www.digitalarkivet.no, besøkt 18. november 2021[Hentet fra Wikidata]
Straumen i Inderøy og det smale sundet i innløpet til Børgin.
**Børgin** (norrønt *byrgi* el. *byrgir*, av borg), også kalt *Børginfjorden* og *Borgenfjorden*, er en fjordarm av Trondheimsfjorden i Inderøy og Steinkjer kommune. Fjorden har en lengde på cirka 10 km fra sør til nord.

Børgin er en grunn og beskyttet marin poll, som er forbundet med Trondheimsfjorden gjennom den sterke tidevannsstrømmen Straumen. I Straumen er det stor produksjon av tang og tare, og den er viktig for fuglelivet. Børgin har et ytre fjordbasseng i sør og et indre fjordbasseng i nord, avgrenset av en grunn rygg mellom Bossneset og Fagerneset. Tidevannet gir god vannutskiftning i den ytre delen som har en meget rik bunnflora og fauna. Her har Rolsøya stor verdi som hekkeområde for sjøfugl og er fredet som Rolsøya naturreservat. Det indre bassenget har periodevis stagnerende forhold. 

Ved Straumen ligger det eneste tettstedet, som også heter Straumen. Det er ingen større industribedrifter ved fjorden, men det er omfattende jordbruk rundt det meste av fjorden, i bygdene Sandvollan, Mære, Sparbu, Røra og Sakshaug. 

Fv 755 går langs sørsiden av fjorden og krysser tidevannsstrømmen over Straumen bru. Fv 251 går langs deler av østsiden, på nordsiden går Fv 258.

Referanser
----------

1. ↑  «Børgin». *Faktaark*. Kartverket. Besøkt 19. februar 2017.
2. ↑  «Rolsøya, infoplakat» (PDF). Fylkesmannen i Nord-Trøndelag. 2013. Arkivert fra originalen (PDF) 20. februar 2017. Besøkt 19. februar 2017.
3. ↑  Børgin på Norgeskart.no fra Statens kartverk
4. ↑  (no) Rolsøya naturreservat i Miljødirektoratets nettsted Naturbase

Eksterne lenker
---------------

* Miljødirektoratet – Børgin


|  |  |
| --- | --- |
| Oppslagsverk/autoritetsdata | Store norske leksikon **·** GeoNames
 |